section_heading: Razvoj
paragraph_text: Tijekom 1960-ih, Pilatus je započeo s idejama o osuvremenjivanju Pilatusa P-3 ugradnjom snažnijeg turboprop motora. Prvi takav zrakoplov, oznake P-3B te kasnije PC-7 Turbo-Trainer, je u osnovi bio obični P-3 s ugrađenim Pratt & Whitney Canada (PWC) PT6A-20 turboprop motorom. Prvi put je poletio 12. travnja 1966. no nakon nesreće prilikom slijetanja, Pilatus je zaustavio cijeli projekt jer tadašnje tržište nije bilo zainteresirano.<br> Projekt je oživljen 1973. kada je Pilatus ugradio PWC PT6A-25 turboprop motor s trokrakim propelerom na P-3 švicarskog ratnog zrakoplovstva. Ovaj drugi prototip oznake PC-7 Turbo Trainer je prvi put poletio 12. svibnja 1975. s testnim pilotom Hansom Gallijem za kontrolama. Prvi serijski proizvedeni zrakoplov je poletio 18. kolovoza 1978.